# Propozície praktického testu

Pre overenie funkcionalít a parametrov deklarovaných v ponuke uchádzačom, ktorý získal v súťaži najviac bodov prebehne po vyhodnotení ponúk praktický test.

Ten sa bude konať v Bratislave najneskôr do 4 týždňov od vyhodnotenia ponúk.

Budú sa sledovať nasledujúce parametre a funkcionality:

**Časť 1**

**A) Schopnosť zachytiť a správne načítať EČV**

V ponuke uchádzač deklaroval podiel EČV, ktoré je schopný zachytiť, ako percento z celkového počtu vozidiel/EČV parkujúcich v  sledovanom území na GIS vrstve verejného obstarávateľa. A následne percento EČV, ktoré je schopný načítať bezchybne, ako podiel z množiny zachytených EČV. Minimálna požadovaná úroveň u oboch prípadov je popísaná v  Prílohe č. 2 - Požiadavky na predmet zákazky (požiadavky č. 1.1 a 1.2).

Pokiaľ uchádzač nedosiahne ním deklarovanú úroveň, dôjde k zníženiu bodov za ponuku.

Pokiaľ uchádzač v teste nedosiahne *minimálnu* požadovanú úroveň definovanú v Požiadavkách na predmet zákazky, bude zo súťaže vylúčený.

Priebeh testu: Geodáta zóny, v ktorej sa test uskutoční, obdrží uchádzač vo výzve na zúčastnenie sa praktického testu, a to vo formáte geojson a v  súradnicovom systéme WGS 84 Web Mercator.

Uchádzač bude požiadaný umiestniť na skenovacie vozidlo 360-stupňovú kameru verejného obstarávateľa, a prejsť skenovacím režimom niekoľko ulíc. Po ich ukončení pošle verejnému obstarávateľovi do 30 minút od ukončenia prejazdu súbor s načítanými EČV ako aj s príslušnými fotkami EČV na emailovú adresu oddelenieparkovania@bratislava.sk. 360-stupňová kamera vyhotoví videozáznam s vozidlami a ich EČV, popri ktorých skenovacie auto prešlo.

Vyhodnotenie: Verejný obstarávateľ porovná kamerový záznam so súborom EČV a fotkami poskytnutými uchádzačom.

Budú hodnotené dve oblasti:

1. Schopnosť zachytiť EČV (správne alebo nesprávne). Za nezachytenú EČV sa bude považovať taká, popri ktorej skenovacie auto prešlo, stála na GIS vrstve obstarávateľa, figuruje na kamerovom zázname, no chýba v zozname nasnímaných EČV poskytnutom po ukončení testu uchádzačom.
2. Schopnosť načítať EČV bezchybne, z množiny EČV, ktoré skenovacie vozidlo v sledovanom území zachytilo. Ako referencia správnosti EČV bude slúžiť kamerový záznam. Za nesprávne načítanú EČV sa bude považovať taká, ktorá 1) je načítaná s chýbajúcim/prebytočným znakom, 2) je načítaná s chybou v niektorom znaku, príklad: 0 bude načítaná ako O.

Kamerový záznam bude poskytnutý uchádzačovi pre referenciu do dvoch pracovných dní.

**B) Schopnosť správne priradiť kontrolované vozidlo k prislúchajúcemu GIS polygónu**

V ponuke uchádzač deklaroval podiel kontrolovaných vozidiel, ktoré je schopný správne priradiť k prislúchajúcemu GIS polygónu, ako percento z celkového počtu EČV, ktoré nasnímal (bez ohľadu na to či boli nasnímané bezchybne alebo nie). Nie je sledovaná presnosť zachytenia GPS polohy vozidla, ale schopnosť vyhodnotiť ku ktorému polygónu prináleží. Minimálna požadovaná úroveň je popísaná v  Požiadavkách na predmet zákazky (požiadavka č. 1.3).

Pokiaľ uchádzač nedosiahne ním deklarovanú úroveň, dôjde k zníženiu bodov za ponuku a potenciálne strate prvého poradia v súťaži.

Pokiaľ uchádzač nedosiahne *minimálnu* požadovanú úroveň, bude zo súťaže vylúčený.

Priebeh testu: Časť testu č. 1B sa uskutoční zarovno s časťou č. 1A s použitím rovnakých geodát.

Vyhodnotenie: Uchádzač pošle verejnému obstarávateľovi do 30 minút od ukončenia testu súbor vo formáte .csv s EČV kontrolovaných vozidiel priradených k ID GIS polygónov. Verejný obstarávateľ súbor nahrá do svojho GIS systému a na základe porovnania s videozáznamom určí, či bola EČV priradená k správnemu polygónu alebo nie. Kamerový záznam bude uchádzačovi k dispozícii pre referenciu do dvoch pracovných dní.

**Časť 2**

**Fungovanie navigácie**

K tejto časti testu uchádzač rovnako obdrží geodáta.

Bude sa sledovať splnenie požiadaviek na predmet zákazky uvedených v Prílohe č. 2 – Požiadavky na predmet zákazky.

Pokiaľ uchádzač nedosiahne *minimálnu* požadovanú úroveň bude zo súťaže vylúčený.

**Opakovanie testu**

Jedna z dvoch častí praktického testu (časť 1 a 2), prípadne obe spolu, sa môžu na požiadanie uchádzača zopakovať nasledujúci pracovný deň. V takomto prípade verejný obstarávateľ nebude brať do úvahy výsledky prvého uskutočneného testu.